પેટ્રોલના ભાવવધારાની સાથોસાથ મોંઘાદાટ પાર્કિંગ ચાર્જ અને બેફામ ટોલ ટેક્ષ પણ આપણી ચિંતાનો વિષય હોવા જોઈએ. અમદાવાદમાં મણિનગર રેલવે સ્ટેશને વાંચેલા પાર્કિંગ ચાર્જ પ્રમાણે ટુ વ્હીલર માટે એક દિવસના 16 રૂપિયા લેખે મહિનાના 480 રૂપિયા થાય. ધોરણસરનું વાહન ચલાવતા હોઈએ તો એક મહિનાનો પેટ્રોલ ખર્ચ થાય – 1000 રૂપિયા. થર્ડ પાર્ટી વીમા માટે ઇન્સ્યુરન્સ કંપની સ્કુટરના એક વર્ષના પ્રીમિઅમ લેખે 600થી 800 રૂપિયા વસુલતી હોય છે. ટોલ ટેક્ષની રકમ તો ટાલ પાડી દે તેવી જ હોય છે. ટુ વ્હીલર માટે એ દરેક જગ્યાએ લાગુ પડતો નથી પરંતુ મોટરકાર માટે તેનો દર કિલોમીટરે રૂપિયો એવો બેસતો હોય છે.